[pic] | COMISIA EUROPEANĂ |

Bruxelles, 3.6.2010

COM(2010)288 final

R APORTUL COMISIEI CĂTRE PARLAMENTUL EUROPEAN ȘI CONSILIU

Regiunea Administrativă Specială Macao: Raportul anual 2009

RAPORTUL COMISIEI CĂTRE PARLAMENTUL EUROPEAN ȘI CONSILIU

Regiunea Administrativă Specială Macao: Raportul anual 2009

Introducere

De la retrocedarea regiunii Macao Chinei continentale, în urmă cu zece ani, Comisia Europeană a monitorizat îndeaproape evoluțiile economice și politice din Regiunea Administrativă Specială (RAS) Macao în vederea îndeplinirii angajamentului asumat în 1999 față de Parlamentul European de a întocmi un raport anual cu privire la evoluții. Prezentul raport acoperă anul 2009.

Anul 2009 a fost un an important pentru RAS Macao, marcând 10 ani de la retrocedarea acesteia Chinei continentale. Un nou șef al executivului l-a înlocuit pe Edmund Ho. Alegerile pentru Adunarea legislativă au avut loc în septembrie 2009, marcând o nouă legislatură pentru următorii patru ani. La începutul anului, în Macao a fost adoptată legea securității naționale.

Comisia Europeană confirmă punerea cu succes în aplicare a politicii „o țară, două sisteme” de la retrocedarea în conformitate cu Legea fundamentală a RAS Macao. Legea fundamentală garantează că stilul de viață, statul de drept și protecția drepturilor și libertăților fundamentale din Macao vor rămâne neschimbate. În linii mari, punerea în aplicare a Legii fundamentale a avut, în general, efecte benefice pentru Macao de la retrocedarea către China continentală, iar drepturile și libertățile fundamentale ale populației din Macao au fost respectate.

Evoluții politice

Anul 2009 a marcat prima schimbare a conducerii de la retrocedarea coloniei Chinei în 1999. La 26 iulie 2009, Fernando Chui, fostul Secretar pentru Afaceri sociale și Cultură din Macao, a fost numit noul Șef al executivului, preluând funcția de la Edmund Ho, care a condus guvernul din Macao de la retrocedarea acestuia Chinei continentale. Dr. Chui a câștigat susținerea a 282, 94% din voturi, din cei 300 de membri ai Comitetului elector pentru alegerea șefului executivului. În comentariile formulate ulterior victoriei în alegeri, Fernando Chui a afirmat că va asculta cu atenție problemele publicului, va conduce un guvern curat și mai transparent și va asigura o concurență loială și sigură în sectorul jocurilor de noroc, de importanță fundamentală pentru economia RAS Macao.

Președintele Comisiei Europene, Jos é Manuel Barroso, l-a felicitat pe Fernando Chui și i-a urat succes în eforturile sale de sporire a stabilității și prosperității RAS Macao. De asemenea, i-a mulțumit lui Edmund Ho pentru contribuția la dezvoltarea regiunii din ultimii 10 ani și pentru consolidarea raporturilor RAS Macao cu Uniunea Europeană.

Alegerile pentru Adunarea legislativă din Macao au fost organizate la 20 septembrie 2009. Alegerile au înregistrat o prezență la vot de 59,9% – cea mai mare din istoria electorală a RAS Macao. Adunarea legislativă este alcătuită din 29 de locuri, 12 locuri alese prin vot direct și 17 locuri alese prin vot indirect, dintre care zece reprezintă circumscripții funcționale și alte șapte sunt numite de șeful executivului. Un număr total de 122 de candidați din 16 grupuri au contestat alegerile directe. Opt dintre cei 12 candidați care au câștigat alegerile directe erau legislatori cu experiență, care au deținut mandate în legislatură, în timp ce ceilalți patru erau membri noi în Adunarea legislativă. Tabăra pro-democratică de legislatori din Macao a câștigat încă un loc în cameră, ajungând astfel la trei locuri deținute în Adunarea legislativă. Comisia Europeană consideră că, per ansamblu, alegerile s-au desfășurat în mod corect și disciplinat. Prezența record la vot a confirmat evoluția politică pozitivă a RAS Macao, sugerând creșterea gradului de conștientizare a populației din teritoriu. Comisia Europeană a salutat această evoluție, considerând că maturitatea politică în creștere a cetățenilor din Macao constituie o temelie solidă pentru progresele în direcția consolidării democrației în Macao.

La data de 20 decembrie 2009, RAS Macao a împlinit 10 ani de existență, la festivități participând și Hu Jintao, președintele Chinei. Acesta a luat parte și la ceremonia care a marcat inaugurarea celui de-al treilea guvern. În discursul său, Președintele Hu a lăudat realizările RAS din ultimul deceniu, exprimându-și convingerea că noul șef la executivului și colaboratorii săi vor putea unifica și conduce populația din Macao pentru construirea unui viitor mai bun pentru RAS.

Adoptarea legii securității naționale a constituit o altă evoluție politică importantă. Articolul 23 din Legea fundamentală impune guvernului RAS să adopte legi care să acopere trădarea, secesiunea, sedițiunea, subminarea ordinii de stat și furtul de secrete de stat. În urma unei consultări publice de 40 de zile, proiectul de lege al guvernului privind securitatea națională a fost prezentat Adunării legislative la 5 ianuarie 2009. Acesta a fost adoptat de o majoritate covârșitoare a Adunării legislative la 25 februarie 2009 (numai cei doi legislatori pro-democratici au votat împotrivă) și a intrat în vigoare la 3 martie 2009. Legea securității naționale a fost salutată de președintele chinez Hu Jintao pe parcursul ceremoniilor care marchează 10 ani de la retrocedare. UE ia notă de noul proiect de lege privind securitatea națională și reiterează importanța păstrării drepturilor și libertăților fundamentale garantate în Legea fundamentală a RAS Macao.

În 2009, Macao a fost menționată în cea de-a 75-a sesiune a Comitetului ONU pentru Eliminarea Discriminării Rasiale. Comitetul a confirmat adoptarea de către Macao a Legii privind combaterea traficului de persoane, precum și a legii de stabilire a cadrului juridic privind recunoașterea și pierderea statutului de refugiat. De asemenea, Comitetul și-a exprimat îngrijorarea cu privire la faptul că traficul de persoane reprezintă încă o problemă serioasă în RAS, reținând faptul că victimele au fost de cele mai multe ori femei și copii care nu erau cetățeni sau care făceau parte din minorități etnice. Comitetul a recomandat întărirea măsurilor pentru a preveni, combate și pedepsi în mod corespunzător traficul de persoane, în special al persoanelor care nu sunt cetățeni ai Macao. Comitetul și-a exprimat îngrijorarea și în ceea ce privește faptul că lucrătorii migranți au fost excluși din sistemul de protecție socială din RAS și a recomandat modificarea legislației relevante în vederea extinderii beneficiilor protecției sociale la toți lucrătorii. De asemenea, Comisia Europeană a remarcat cu îngrijorare numărul tot mai mare de incidente înregistrate în cursul anului în care ofițerii de imigrări din Macao au interzis accesul jurnaliștilor, cadrelor universitare și militanților din Hong Kong, invocând motive de securitate publică.

Evoluții economice

De la liberalizarea monopolului asupra sectorului jocurilor de noroc din 2002, Macao a devenit cea mai mare piață de cazinouri la nivel mondial. Această extindere a fost susținută de vizitatorii chinezi de pe continent, la care se adaugă investiții substanțiale injectate în RAS de către noii operatori de cazinouri. PIB-ul RAS Macao aproape că s-au triplat în ultimii zece ani. Cu toate acestea, economia s-a confruntat cu prima recesiune economică în 2009 ca urmare a crizei financiare mondiale și a politicilor guvernamentale de înfrânare a creșterii excesive a sectorului jocurilor de noroc. Deși economia din Macao a reușit să atenueze criza, aceasta continuă să se bazeze prea mult pe sectorul jocurilor de noroc, iar decalajul de prosperitate este din ce în ce mai pronunțat.

În 2009, China a continuat să reducă numărul de vizite pe care cetățenii de pe continent le puteau face în Macao pentru a limita călătoriile în vederea practicării jocurilor de noroc. China a contribuit cu 50,5% din vizitele în Macao din 2009, fiind, în același timp, și cea mai mare sursă de venituri din turism. Aceste restricții legate de obținerea vizei impuse vizitatorilor de pe continent au avut un impact și mai pronunțat asupra economiei locale decât criza financiară mondială. Pentru a reduce impactul încetinirii economice, guvernul RAS Macao a venit cu diverse inițiative pentru a ajuta industria și pentru a oferi asistență cetățenilor săi, cum ar fi ajutoare unice în numerar acordate tuturor cetățenilor, investiții sporite în lucrări publice și infrastructură, un plan de stimulare în valoare de 100 de milioane MOP (9 milioane EUR) pentru a ajuta sectoarele asociate turismului și o schemă de garantare a creditelor acordate întreprinderilor mici și mijlocii (IMM) pentru a le susține să facă față unui mediu de afaceri mai slab. Impactul crizei financiare mondiale asupra celei mai mari piețe de jocuri de noroc la nivel mondial s-a făcut simțit cel mai mult la nivelul finanțelor operatorilor americani de cazinouri. O parte din proiectele lor de extindere a cazinourilor au fost încetinite sau suspendate.

Cu toate acestea, economia RAS Macao și-a revenit prin creșterea numărului de vizitatori și veniturile considerabile realizate din activitățile de jocuri de noroc din ultimul trimestru al anului 2009. Numărul total de vizite a înregistrat o creștere de 5% în al patrulea trimestru după scăderile înregistrate în primele trei trimestre. Veniturile realizate din activitățile de jocuri de noroc au crescut cu 9,4% la o sumă record de 119 miliarde MOP pentru întregul an 2009 (10,7 miliarde EUR). Datorită lichidităților disponibile în Asia în ciuda crizei financiare mondiale, operatorii de cazinouri din Macao au putut găsi noi surse de finanțare prin listarea activităților lor de cazinouri la Bursa de valori din Hong Kong, ceea ce le-a permis să achite o parte din datorii și să reia activitatea la proiectele suspendate. Prin urmare, numărul cazinourilor a crescut de la 31 în 2008 la 33 in 2009.

PIB -ul Macao a înregistrat o scădere de cel puțin 10% în prima jumătate a anului 2009, însă a început să se redreseze în a doua jumătate a anului. PIB-ul a înregistrat o ușoară creștere de 1,3% în termeni reali în 2009. Această tendință crescătoare s-a accelerat pe parcursul celui de-al patrulea trimestru. Redresarea a fost în principal determinată de exporturile de servicii de jocuri de noroc. Rata șomajului s-a menținut la 3,6% în 2009. Presiunea inflaționistă s-a diminuat odată cu căderea bruscă a ratei inflației la 1% în 2009 de la 8,6% în 2008. Pe frontul extern, exporturile de mărfuri au fost foarte slabe din cauza cererii lente de pe piețele străine. Exporturile de mărfuri au înregistrat o scădere de 52%, iar importurile s-au diminuat cu 14%, provocând un deficit comercial accentuat de peste 29 de miliarde MOP (2,6 miliarde EUR).

Statisticile oficiale din Macao arată că UE rămâne al doilea importator ca importanță după China, reclamând 21% din importurile sale. De asemenea, UE a ocupat poziția a patra în topul celor mai mari piețe de export pentru Macao, absorbind 8,2% din numărul total de exporturi al Macao. Conform Eurostat, importurile UE din Macao au scăzut cu 54%, ajungând la 107 milioane EUR în 2009, iar exporturile către Macao au scăzut cu 9%, ajungând la 200 de milioane EUR, realizând un excedent comercial de 93 de milioane EUR. Echipamentele de transport, mașinile și echipamentele electrice, precum și produsele alimentare au fost cele mai importante categorii ale exporturilor UE către Macao.

Macao a continuat să își integreze treptat economia în economia Chinei continentale în 2009, un aspect esențial în vederea susținerii viitorului său economic pe termen lung. În luna mai a anului 2009 s-a semnat a șasea completare la Acordul pentru un parteneriat economic mai strâns (CEPA) încheiat între Macao și China. CEPA a asigurat o platformă de integrare a celor două economii, oferind oportunități mai ample societăților din Macao de a desfășura activități comerciale în China. De asemenea, Macao și-a arătat intenția de a contribui activ la planul de dezvoltare pe termen lung a regiunii deltei Râului Perlelor. Guvernele din Macao, Guangdong și Hong Kong au lansat studii și proiecte de infrastructură pentru a lega aceste centre urbane importante din deltă, formând „un traseu interurban de o oră” pentru a permite deplasarea între oricare două puncte din cadrul acestuia.

De asemenea, China a extins măsuri favorabile pentru sprijinirea creșterii și dezvoltării Macao – astfel cum se arată în închirierea unui teren pe o insulă adiacentă (Hengqin) către Macao în vederea extinderii Universității Macao și a aprobării planului Macao pentru amenajarea terenurilor . China a închiriat RAS Macao un teren pe insula Hengqin pentru o sumă totală de 1,2 miliarde MOP (108 milioane EUR) până la data de 19 decembrie 2049. Macao va avea drept de jurisdicție asupra acestei noi zone. Guvernul RAS Macao se așteaptă ca această extindere a jurisdicției sale geografice să ajute Macao să își diversifice și alte sectoare de servicii, cum ar fi educația, activitățile culturale, recreaționale sau sportive.

Pe frontul regional , Macao se confruntă cu o concurență acerbă a altor orașe asiatice care vizează intrarea în sectorul cazinourilor. Lansarea unor zboruri directe de pasageri sau marfă între Taiwan și China continentală care traversează strâmtoarea ridică o serie de probleme sectorului aviației civile din Macao, care a fost o perioadă îndelungată un punct de tranzit pentru zborurile între Taiwan și China. În acest sens, în discursul său inaugural din 22 decembrie 2009, Fernando Chui, noul șef al executivului, a propus intensificarea schimburilor și a cooperării cu Taiwanul cu scopul de a întări rolul Macao ca platformă de servicii. Acesta a declarat, de asemenea, că Macao va continua să depună eforturi în direcția diversificării economiei sale în alte sectoare cum ar fi cultura, educația și industriile MICE (evenimente de tipul întâlnirilor, stimulentelor, convențiilor și expozițiilor - meetings, incentives, conventions and exhibitions ), precum și să consolideze relațiile cu țările lusofone și cu Uniunea Europeană. Guvernul regiunii administrative speciale Macao a introdus și o serie de măsuri de susținere a funcționării și dezvoltării IMM-urilor în industriile neasociate jocurilor de noroc. Comisia Europeană salută eforturile RAS Macao de a-și diversifica economia, un aspect benefic pentru stabilitatea sa pe termen lung.

Cooperarea UE – Macao

Relațiile Uniunii Europene cu Macao se bazează pe valori similare, o moștenire europeană și un interes comun în domenii precum economia, mediul, educația și cultura. Relațiile s-au dezvoltat în cadrul Acordului comercial și de cooperare semnat în 1992 între UE și Macao. Reuniunea Comitetului mixt UE-Macao din 2009, care are loc anual în baza acestui acord-cadru, a fost organizată la Macao în luna februarie a anului 2009 și a evidențiat faptul că Macao continuă să fie un partener important pentru UE.

În cadrul acestei reuniuni, s-a efectuat un schimb de opinii cu privire la efectele crizei financiare mondiale, creșterea protecționismului și strategiile privind schimbările climatice. De asemenea, s-a ajuns la un acord cu privire la colaborarea în vederea menținerii economiilor UE și Macao deschise și în vederea sporirii cooperării. Consolidarea sistemului de schimburi comerciale multilaterale, îmbunătățirea protecției drepturilor de proprietate intelectuală, modernizarea procedurilor de achiziții publice din Macao, confirmarea cooperării bilaterale în cadrul investigațiilor cu privire la anti-dumping și punerea în aplicare cu succes a Acordului de readmisie UE – Macao au fost, de asemenea, abordate în cadrul discuțiilor bilaterale.

Această cooperare bilaterală este orientată prin Comunicarea Comisiei Europene „Uniunea Europeană, Hong Kong și Macao: posibilități de cooperare pentru perioada 2007-2013”. Aceasta stabilește o serie de obiective ambițioase menite să îmbunătățească relațiile dintre UE și Macao prin extinderea cooperării. Lansarea în luna februarie a „Programului Uniunii Europene de informare a întreprinderilor” pentru Hong Kong și Macao (EUBIP) în Macao s-a dovedit a fi un instrument foarte util în promovarea partajării de informații și a unei mai bune înțelegeri între Macao și Uniunea Europeană.

Consorțiul format de Camera Europeană de Comerț din Hong Kong, Institutul de Promovare a Comerțului și a Investițiilor din Macao și Institutul de Studii Europene din Macao a reușit să pună în aplicare, grație EUBIP, o serie de activități în parteneriat strâns cu camerele naționale de comerț din statele membre UE și cu asociațiile de întreprinderi și asociațiile industriale ad hoc relevante. În mod special pentru Macao, participarea UE alături de statele membre și întreprinderile europene (cu un pavilion și vorbitori comuni ai Uniunii Europene) a oferit o mai mare vizibilitate Uniunii Europene în Macao și a contribuit în mod substanțial la forumuri precum Forumul Internațional de Cooperare în domeniul Mediului din Macao (MIECF) din luna aprilie și Târgul Internațional din Macao (MIF) din luna octombrie a anului 2009. Seminarul cu privire la Regulamentul Uniunii Europene privind substanțele chimice (REACH), la care au participat experți din partea Agenției Europene pentru Produse Chimice și care a fost sprijinit de Institutul de Promovare a Comerțului și a Investițiilor din Macao, a reprezentat un caz concret.

Mediul reprezintă o problemă majoră pentru guvernul RAS Macao, continuând să fie un domeniu de strânsă cooperare. Comisia Europeană salută eforturile guvernului RAS Macao de a coordona organizarea de forumuri și expoziții internaționale de cooperare în domeniul mediului pentru promovarea sensibilizării la nivel internațional cu privire la protecția mediului în Macao, cum ar fi MIECF. RAS Macao s-a implicat activ în promovarea schimburilor între guvern și societatea civilă, intensificând, de asemenea, eforturile de creștere a gradului de sensibilizare cu privire la protecția mediului și încurajând întreprinderile să utilizeze produse ecologice eficiente din punct de vedere energetic.

În 2009, cooperarea dintre UE și Macao s-a extins într-o serie de sectoare. În decembrie, Comisia Europeană și Macao au semnat un acord de cooperare UE-Macao în domeniul juridic cu scopul de a consolida sistemul juridic din Macao și administrația publică, expertiza juridică și judiciară, ca urmare a finalizării cu succes a unui proiect similar în 2007. Statul de drept, buna guvernanță și respectarea drepturilor și libertăților fundamentale nu pot fi separate de un nivel ridicat de cunoaștere a sistemului juridic de către cetățenii din Macao și de existența unor judecători și profesioniști ai dreptului formați corespunzător.

Contactele dintre înalții funcționari europeni și din Macao au continuat să exploreze în 2009 mijloace de cooperare în domeniul aviației civile. Macao a confirmat că va opta pentru un acord orizontal în materie de servicii aeriene care va actualiza toate cele 15 acorduri bilaterale existente cu statele membre ale UE cu scopul de a include principiul desemnării comunitare. Deoarece nu deține un spațiu aerian propriu, Macao a confirmat că a obținut deja acordul Chinei de a încheia un acord orizontal cu Uniunea Europeană. Comisia Europeană va evalua progresele ulterioare în vederea încheierii discuțiilor pentru un acord orizontal în 2010.

Discuțiile dintre Comisia Europeană și înalți funcționari din Macao au continuat să exploreze în 2009 mijloace de cooperare în domeniul impozitării veniturilor din economii. Ca un prim pas parțial în această direcție, angajamentul RAS Macao în privința punerii în aplicare a standardului OCDE cu privire la schimburile de informații fiscale între jurisdicții este, cu siguranță, salutat de Comisia Europeană. În acest sens, Macao a adoptat o lege cu privire la schimbul de informații în materie de fiscalitate care a intrat în vigoare la 15 septembrie 2009. Discuțiile cu privire la adoptarea altor măsuri posibile care ar putea fi echivalente celor prevăzute în Directiva privind veniturile din economii vor continua și în 2010.

Anul 2009 a cunoscut și o extindere a contactelor interpersonale între Europa și Macao. Macao a participat activ la Programul Erasmus Mundus din 2009 de extindere a contactelor dintre universitățile și studenții din Europa și Macao și de sporire a înțelegerii dintre cele două părți. De asemenea, UE a sprijinit catedra Jean Monnet din cadrul Universității Macao prin participarea cu succes la conferințele Jean Monnet organizate pe întreg parcursul anului. Continuarea consolidării cooperării este prevăzută după semnarea în luna ianuarie a unui protocol cu guvernul din Macao cu privire la organizarea unei serii de cursuri de formare a aproximativ 100 de interpreți de conferință din Macao în următorii patru ani.

Perspective de viitor

Anul 2010 va marca o nouă eră pentru Macao, sub o nouă conducere și cu o nouă Adunare legislativă, având la bază patrimoniul construit cu succes de la retrocedare. Macao și Europa împărtășesc un patrimoniu de preț și aceleași valori de deschidere și toleranță. UE va continua să păstreze relații strânse cu guvernul și populația din Macao în această nouă etapă pentru a consolida relația existentă. Comisia Europeană va continua să sprijine punerea în aplicare a politicii „o țară, două sisteme” din RAS Macao și, în acest sens, să monitorizeze îndeaproape evoluțiile politice, instituționale, economice și sociale din regiunea administrativă specială.

Comisia Europeană își dorește îmbunătățirea dialogului bilateral în domenii precum aviația civilă și impozitarea veniturilor din economii. Comisia Europeană ar dori, de asemenea, să consolideze schimburile academice și culturale, precum și să încurajeze Macao să participe la programe la nivel mondial finanțate de UE, cum ar fi Erasmus Mundus, care va face apel în mod special în 2010 la țări și teritorii mici cum este RAS Macao.